**Sara Skorgan Teigen** (født 25. august 1984 i Oslo) er en norsk fotokunstner.

Hun har utdanning fra den danske fotokunstskolen Fatamorgana (2008–2009), International Center of Photography i New York (2011–2012) og Kunsthøgskolen i Oslo (2018–2021) Underveis har hun hatt en rekke fotoprosjekter og utstillinger, og i 2014 ble hennes første publikasjon, Fractal State of Being (Journal 2014), nominert, som første nordmann, til den prestisjetunge prisen Paris Photo & Aperture Foundation First Book 2014. Boka ble kåret til topp ti fotobøker av bla Photoeye.co.uk, Recontres Arles og Madrid Photofestival. I 2011 fikk Teigen mye oppmerksomhet for et fotoportrett av seg selv og en venninne under Copenhagen Photofestival. På bildet sto de to tett omslynget og uten klær, og bildet ble et av fotofestivalens hovedbilder.

Bakgrunn
--------

Som eneste barn av artistparet Anita Skorgan og Jahn Teigen, har Sara Skorgan Teigen vært gjenstand for mye presseoppmerksomhet. Da hun ble født, kjempet Medie-Norge om å få de første bildene av babyen, og budrunden for å få trykke bildene skal ha endt på 300 000 kroner. Ekteparet Teigen og Skorgan ga imidlertid ut bildene gratis, noe som dempet medieoppmerksomheten. Siden valgte ekteparet å verne tett om datteren, og hun har selv holdt en lav profil og takket nei til de fleste henvendelser og intervjuforespørsler. Hun medvirket imidlertid som vokalist på Teigens sanger «Heij» (*Rondo* 1993) og «Venner» (*Utkledd som meg selv* 2003).

I ungdomstiden fattet Teigen en stor interesse for foto, takket være morens bilder. Teigen har også drevet med tegning og design, og hun debuterte under Oslo Fashion Week 2008 med design av vesker og smykker. Hun flyttet til København samme år, der hun utdannet seg ved fotokunstskolen Fatamorgana. Siden tok hun fotoutdanning ved International Center of Photography i New York og grafikk og tegning ved Kunsthøgskolen i Oslo. I en reportasje høsten 2014 skrev *Aftenposten* følgende om Teigens bilder: «Mange av bildene grenser til performance. Elementer fra billedkunst, teater, dans og musikk smeltes sammen.»

Etter studiene flyttet hun tilbake til Oslo der hun har sitt eget atelier og studio. Teigen har også deltatt ved en rekke utstillinger internasjonalt, og hun har publisert en kunstbok med fotografi og tegning. Teigen har ett barn.

Diskografi
* Jahn Teigen: *Rondo* (1993)
* Anita Skorgan: *Julenatt* (1994)
* Jahn Teigen: *Hele historien 1967–1994* (1995)
* Jahn Teigen: *Utkledd som meg selv* (2003)
* Jahn Teigen: *Jahn Teigens beste* (2006)
* Kaia Huuse: *Fint å være rar* (2014)

Referanser
----------

1. ↑  Myklebost, Tone (27. august 1984). «15 000 møtte frem i godværet: Pop pappa i Kollen». *Aftenposten*. s. 45.
2. ↑  «info&contact - saraskorganteigen». *www.saraskorganteigen.com*. Arkivert fra originalen 12. november 2016. Besøkt 1. mai 2017.
3. 1 2  «Jahn Teigens datter (28) angrer ikke på nakenbildet». *TV 2* **(norsk)**. Besøkt 1. mai 2017.
4. 1 2 3  Nordli, Øyvind (31. oktober 2014). «Sara Skorgan Teigen visste ikke hvor hun ville her i verden – helt til hun fant et lite, rødt kamera». *Aftenposten*. Besøkt 1. mai 2017.
5. ↑  «Sikter mot kulissene». *VG* **(norsk)**. 18. januar 2003. Besøkt 1. mai 2017.
6. ↑  «Slutt for eksparet Jahn Teigen og Anita Skorgan». *Dagbladet.no* **(norsk)**. 29. juni 2011. Besøkt 1. mai 2017.
7. ↑  «Sara Skorgan Teigen: Fractal State of Being – Fotografi». *Fotografi*. 15. oktober 2014. Besøkt 1. mai 2017.
8. ↑  «Jahn Teigen og Anita Skorgan ble besteforeldre». *seher.no* **(norsk)**. 30. juni 2015. Besøkt 1. mai 2017.

|  |  |
| --- | --- |
| Oppslagsverk/autoritetsdata | BIBSYS **·** VIAF **·** ISNI
 |